REGULAMENTUL (CE) NR. 1011/2009 AL COMISIEI
din 26 octombrie 2009
de stabilire, pentru exercițiul financiar 2010, a coeficienților de depreciere aplicabili la cumpărarea de produse agricole de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 3 alineatul (3),
întrucât:
(1)
Articolul 4 alineatul (1) litera (d) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul european de garantare agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2) prevede finanțarea, în cadrul operațiunilor de depozitare publică, a deprecierii produselor depozitate în regim de intervenție publică.
(2)
La punctele 1, 2 și 3 din anexa VIII la Regulamentul (CE) nr. 884/2006 se stabilesc modalitățile de calcul al deprecierii. La momentul cumpărării produselor agricole, procentul de depreciere nu depășește diferența dintre prețul de cumpărare și prețul de comercializare previzibil pentru fiecare produs. Acest procent trebuie stabilit pentru fiecare produs înainte de începerea exercițiului financiar. La momentul cumpărării, Comisia poate, de asemenea, limita deprecierea la o parte din acest procent de depreciere, care nu poate fi mai mică de 70 % din deprecierea totală.
(3)
Prin urmare, este necesar să se fixeze, pentru anumite produse, coeficienții care trebuie aplicați de către agențiile de intervenție pe parcursul exercițiului financiar 2010 valorilor lunare de cumpărare a acestor produse, astfel încât agențiile respective să poată stabili valoarea deprecierii.
(4)
Măsurile prevăzute de prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Pentru produsele care figurează în anexă și care, în urma cumpărării în regim de intervenție publică, intră în depozitare publică sau sunt preluate de agențiile de intervenție în perioada cuprinsă între 1 octombrie 2009 și 30 septembrie 2010, agențiile de intervenție aplică la valoarea produselor cumpărate în fiecare lună coeficienții de depreciere din anexă.
Articolul 2
Valoarea totală a cheltuielilor, care se calculează ținând cont de deprecierea menționată la articolul 1 din prezentul regulament, se comunică Comisiei în cadrul declarațiilor instituite în temeiul Regulamentului (CE) nr. 883/2006 al Comisiei (3).
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică de la 1 octombrie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 octombrie 2009.